La gimnasta de Bétera Ivana Garrido aconseguix un or i una plata al Campionat d'Europa de Fit Kid celebrat a Itàlia
23 de novembre de 2018

Ivana Garrido Campos és una gimnasta de Bétera que amb 10 anys acaba d'alçar-se a Bibione (Itàlia) amb el títol de Campiona d'Europa en la modalitat de Promeses a l'Europeu de Fit Kid celebrat els dies 10 i 11 de novembre.

Després de guanyar el Campionat d'Espanya, Ivana ha participat juntament amb altres companyes, en el Campionat d'Europa en què han competit repartits per categories 164 esportistes de la Comunitat Valenciana que han destacat pel seu gran nivell tècnic. Este ha sigut el primer campionat d'Europa de Fit Kid com a esport reconegut i emparat baix la Federació Espanyola de Ball Esportiu.

Ivana ha participat en dues modalitats, en la categoria "small" de Promeses va quedar subcampiona i en la categoria "big" va aconseguir alçar-se amb la medalla d’or

"Ha sigut increïble per a ella, està molt contenta amb el resultat de la competició però sobretot amb l'experiència que ha viscut acompanyada per totes les seues companyes. Normalment a Espanya competixen unes contra les altres, però a l'Europeu han sigut companyes i amigues", afirma la seua mare, Vanessa Campos.

Fit Kid és una modalitat de gimnàstica plena d'acrobàcies, "Ivana porta des de la llar d'infants assistint a classes de gimnàstica rítmica, estem acostumats a veure-la per l'aire tot el dia fent volantins", explica la seua mare.

La gimnasta de Bétera estudia 5é Primària i de moment compatibilitza perfectament els seus estudis amb les 10 hores d'entrenament que realitza en un gimnàs de València quatre dies a la setmana.

El pròxim mes de desembre podrem veure-la al Palau de Congressos de València actuant en una exhibició benèfica.